穆修
丙寅春雨
天地开春晖，群阴争闭之。
行行二月路，寒威切人肌。
淫雨恣凌虐，淹旬下无时。
顽云扫复合，直向平地垂。
蒸人共愁歎，万物皆疮痍。
众木有芳华，摧沮不得施。
青苞敛绛萼，同向枝上萎。
民麦悲已病，泥中聊参差。
嘉谷失播种，虽晴谅胡为。
蠢彼田中氓，岂惟念身饥。
州县责常赋，嗷嗷诉之谁。
幸不为盗起，多应尽流离。
吁哉致此异，其咎安所尸。
悒悒穷巷士，屏身伏茅茨。
读书抗前古，得失心颇窥。
天理不难究，可以人事知。
且欲上其说，懼非己所宜。
有职彼尚默，未当僭汝卑。
勉汝无妄言，言出祸汝随。
谁识比怀抱，独自空嗟嘻。